Mads Rørvig (V), 2011-12-01:
Efter ministerens indlæg ved man jo ikke, om man skal grine, eller om man skal græde.
Det er jo endnu et brudt valgløfte, som vi nu er vidne til her i Folketingssalen.
Hvis der var nogen, der havde en fornemmelse af, at den udvikling var ved at stagnere, får vi her bekræftet, at udviklingen fortsætter.
Det er løftebrud på løftebrud på løftebrud.
Et forslag, der var identisk med det her, blev fremsat i forrige samling.
Der stemte Socialdemokraterne og SF for.
Når de danske boligejere rundtom i landet har regnet på deres økonomi de sidste 10 år, har de med et hundrede procents sikkerhed kunnet vide, at der ikke blev pillet ved boligskatterne.
De kunne regne med, at det skattestop, som den forrige regering indførte, garanterede dem, at deres ejendomsværdiskat ikke pludselig tordnede i vejret.
De kunne regne med, at der ikke pludselig lå en ekstra regning, der slog bunden ud af hele familiens økonomi.
De har med andre ord haft tryghed om deres økonomi.
Tillad mig at minde dem, som måske i den seneste tid har glemt det, om, hvad den tryghed betyder for den enkelte.
Tryghed om boligskatterne betyder, at familierne kan vide sig sikre på, at penge, de havde til tøj, mad, ferie osv., var penge, de reelt havde og også var sikre på i morgen.
De har kunnet vide sig sikre på, at ejendomsværdiskatten ikke bare steg og steg med den offentlige ejendomsvurdering og udhulede deres rådighedsbeløb.
Det kunne de, fordi ejendomsvurderingerne ikke længere bliver brugt som grundlag for beskatning af fast ejendom.
Men den tryghed er den nye regering godt i gang med at sætte over styr.
Beslutningsforslaget, B 11, er et forslag til beslutning om et enklere grundlag for beskatning af fast ejendom, da der burde være garanti for, at boligskatten bliver holdt i ro, så det ikke længere er relevant at holde fast i den eksisterende vurderingsordning.
Ejendomsvurderinger bliver ikke længere brugt som grundlag for beskatning af fast ejendom, og derfor har den eksisterende ejendomsvurderingsordning udspillet sin rolle. Vi mener derfor i Venstre, at der er al mulig grund til at afskaffe en ressourcekrævende og dyr ordning og erstatte den med en mere simpel og billigere vurderingsmetode.
Nu er B 11 jo ikke ligefrem nogen nyhed.
I stort set uændret form er det en genfremsættelse af B 140, som blev fremsat den 30. maj i forrige folketingssamling.
Dengang var der bred enighed om forslaget – det var kun De Radikale, Venstre og Enhedslisten, der beklageligvis ikke støttede op om forslaget – og på den baggrund burde det være helt naturligt, at forslaget blev fremsat igen, efter at den nye regering trådte til.
Men man har desværre skullet kigge langt efter et enklere grundlag for beskatning af fast ejendom i det nye lovprogram.
Man bliver nødt til at spørge sig selv, hvad i alverden der har ændret sig på det halve år, der er gået.
Vi bør kunne blive enige om, at vi ikke skal foretage ejendomsvurderinger for ejendomsvurderingernes egen skyld.
Der er derfor kun en konklusion, man kan drage af den kovending, og det er, at S og SF har tænkt sig at løbe fra de løfter, de har givet til boligejerne, ligesom det gælder alle de løfter, de har givet til alle mulige andre danskere.
At regeringen er godt i gang med at trække tæppet væk under boligejerne,
underbygges også af meldingerne om den kommende skattereform.
Her lyder det, som skatteministeren også siger, at man ikke har tænkt sig at hæve boligskatterne, altså i indeværende periode.
Bemærk venligst tilføjelsen: indeværende periode.
Skal det betyde, at man godt kan hæve skatterne efter indeværende periode?
Spørger man De Radikales skatteordfører, har regeringen bestemt ikke fredet boligskatterne.
Han siger, og jeg citerer:
Vi siger ikke, at vi ikke vil ophæve boligskattestoppet.
Det bliver formentlig bare ikke i denne valgperiode.
Ifølge hr. Nadeem Farooq kan vi ikke engang vide os sikre på, at der ikke vil blive pillet ved boligskatterne i denne periode.